tttarun/llama2_hindi huggingface dataset:
वास्तव में ब्रिटिश हुकूमत के प्रति अत्यधिक रोष व असंतोष ही मुस्लिम लीग को कांग्रेस के समीप लाया और दोनों के मध्य ‘लखनऊ समझौता’ संपन्न हुआ। विवेचना कीजिये।
उत्तर :
वर्ष 1916 में भारतीय राष्ट्रीय कांग्रेस का वार्षिक अधिवेशन लखनऊ में आयोजित किया गया था। इस अधिवेशन में गरमदल (अतिवादियों) का कांग्रेस में पुनः प्रवेश हुआ था। इस अधिवेशन की दूसरी सबसे अहम उपलब्धि थी- लखनऊ समझौता। इस अधिवेशन में कांग्रेस व मुस्लिम लीग एक-दूसरे के करीब आ गए तथा दोनों ने सरकार के समक्ष अपनी समान मांगे प्रस्तुत की। मुस्लिम लीग के भारतीय राष्ट्रीय कांग्रेस के समीप आने के कई कारण थे-
1912-13 के बाल्कन युद्ध में ब्रिटेन ने तुर्की की सहायता से इनकार कर दिया। इस युद्ध के कारण यूरोप में तुर्की की शक्ति क्षीण हो गई तथा उसका सीमा क्षेत्र संकुचित हो गया। इस समय तुर्की के शासक का दावा था कि वह सभी मुसलमानों का ‘खलीफा’ है। भारतीय मुसलमानों की सहानुभूति तुर्की के साथ थी। ब्रिटेन द्वारा युद्ध में तुर्की को सहयोग न दिये जाने से भारतीय मुसलमान रुष्ट हो गए। परिणामस्वरूप ‘लीग’ ने कांग्रेस से सहयोग करने का निश्चय किया, जो ब्रिटेन के विरूद्ध स्वतंत्रता आंदोलन चला रही थी।
ब्रिटिश सरकार द्वारा अलीगढ़ में विश्वविद्यालय की स्थापना करने एवं उसे सरकारी सहायता देने से इनकार करने पर शिक्षित मुसलमान रूष्ट हो गए थे।
बंगाल विभाजन को रद्द करने से उन मुसलमानों को घोर निराशा हुई जिन्होंने 1905 में इस विभाजन का जोरदार समर्थन किया था। मुस्लिम लीग के तरूण समर्थक धीरे-धीरे सशक्त राष्ट्रवादी राजनीति की ओर उन्मुख हो रहे थे तथा उन्होंने अलीगढ़ स्कूल के सिद्धांतों को उभारने का प्रयत्न किया। 1912 में लीग का अधिवेशन कलकत्ता में हुआ। इस अधिवेशन में मुस्लिम लीग ने निश्चय किया कि वह भारत में अनुकूल ‘स्वशासन’ की स्थापना में किसी अन्य दल का सहयोग कर सकता है, बशर्ते यह भारतीय मुसलमानों के हितों पर कुठाराघात न करे तथा उनके हित सुरक्षित बने रह सकें। इससे कांग्रेस व लीग दोनों की ‘स्वशासन’ की मांग समान हो गई, जिससे उन्हें पास आने में सहायता मिली। 
प्रथम विश्वयुद्ध के दौरान सरकार की दमनकारी नीतियों से युवा मुसलमानों में भय का वातावरण व्याप्त हो गया था। जहाँ मौलाना अबुल कलाम आजाद के पत्र ‘अल हिलाल’ तथा मोहम्मद अली के पत्र ‘कामरेड’ को सरकारी दमन का सामना करना पड़ा; वहीं दूसरी ओर अली बंधुओं, मौलाना आजाद तथा हसरत मोहानी को नजरबंद कर दिया गया। सरकार की इन नीतियों से युवा मुसलमानों विशेषकर लीग के युवा सदस्यों में साम्राज्यवाद विरोधी भावनाएँ जागृत हो गई और वे उपनिवेशी शासन को समूल नष्ट करने के अवसर तलाशने लगे।
उपरोक्त कारकों ने भारतीय राष्ट्रीय कांग्रेस व मुस्लिम लीग में एकीकरण को संभव बना दिया। कांग्रेस को भी यह समझौता सकारात्मक लगा क्योंकि एक तो उस समय युवा क्रांतिकारी आतंकवादियों में मुस्लिम लीग की अच्छी पकड़ थी और दूसरा यह कि लीग के समीप आने से कांग्रेस के साम्राज्यवाद विरोधी अभियान को और गति मिल गई। इस प्रकार, पारस्परिक हितों व उद्देश्यों ने दोनों को करीब आने में मदद की।
भारतीय शासकों ने दक्षिण पूर्व एशिया के कुछ भागों में अपना साम्राज्य स्थापित किया था लेकिन यह किसी भी स्तर पर राजनीतक उपनिवेशवाद नहीं था। यह सांस्कृतिक उपनिवेशवाद था जहां अधिकृत देशों का सांस्कृतिक इतिहास उनसे प्रभावित हुआ । समीक्षा करें।
उत्तर :
उत्तर की रुपरेखा :
दक्षिण पूर्व एशिया के प्रति भारतीय शासकों के विशेष आकर्षण के कारणों का संक्षेप  में वर्णन करें ।
अशोक द्वारा बर्मा में भेजे गए बौद्ध मिशनरियों का उल्लेख करें। 
अन्य भारतीय शासकों के द्वारा किये गए औपनिवेशीकरण की वर्तमान समय के औपनिवेशीकरण से भिन्नता को स्पष्ट करें।
प्राचीन काल में दक्षिण पूर्व एशिया के देशों को सुवर्ण भूमि के नाम से जाना जाता था। अपनी उपजाऊ भूमि, खनिजों की उपलब्धता के कारण मलय द्वीप समूह और इंडोचाइना क्षेत्र ने भारतीय शासकों को निरंतर  आकर्षित किया। इस औपनिवेशीकरण में राजनैतिक व सांस्कृतिक दोनों प्रवृत्तियों का समावेश था। इसे इन तर्कों व तथ्यों के आधार पर देखा जा सकता हैः
अशोक ने बौद्ध धर्म के प्रसार हेतु म्याँमार श्रीलंका  में बौद्ध भिक्षुओं को भेजा जिसने म्याँमार की संस्कृति को प्रभावित किया और इसे भारतीय संस्कृति से जोड़ा।
भारतीय शासकों ने पहली सदी में कम्बोडिया का औपनिवेशीकरण किया और वहाँ पर शैव व वैष्णव धर्म का प्रसार किया। कम्बोडिया के शासकों ने अपना प्रसार लाओस, बर्मा, मलय द्वीप समूह तक किया। कम्बोडिया का अंकोरवाट मंदिर द्रविड़ शैली में बना हुआ है जहाँ महाभारत व रामायण का वर्णन मिलता है।
कम्बोडिया की भाँति चम्पा, थाईलैण्ड, जावा व सुमात्रा पर भी इसी तरह का प्रभाव देखने को मिलता है। इंडोनेशिया की भाषा ‘ब्हासा’ पर संस्कृत व हिन्दी का स्पष्ट प्रभाव देखने को मिलता है। सुमात्रा के शासक शैलेन्द्र-1 को भारतीय शासक राजेन्द्र ने हराकर, सुमात्रा पर अधिकार प्राप्त किया था।

उल्लेखनीय है कि निसंदेह भारतीय शासकों ने राजनैतिक लाभ हेतु दक्षिण पूर्व के देशों पर अधिकार किया था परंतु यह अधिकार वर्तमान के राजनैतिक औपनिवेशीकरण से भिन्न था क्योंकि भारतीय शासकों के ये नए उपनिवेश भारत से पूर्णतया स्वतंत्र व उसके नियंत्रण से बाहर थे। हालांकि 5वीं शताब्दी से 15वीं शताब्दी तक के शासन के दौरान भारतीय शासकों द्वारा प्रसारित सांस्कृतिक प्रभाव को एन देशों के स्थापत्य,भाषा,संस्कृति और ग्रन्थों के रूप में देखा जा सकता है ।
ऊष्मा द्वीप से आप क्या समझते हैं? इसके लिये उत्तरदायी कारकों की संक्षेप में चर्चा करें।
उत्तर :
उत्तर की रूपरेखा
प्रभावी भूमिका लिखते हुए ऊष्मा द्वीप को संक्षेप में स्पष्ट करें।
तार्किक एवं संतुलित विषय-वस्तु में ऊष्मा द्वीप को विश्लेषित करते हुए इसके लिये उत्तरदायी कारकों की संक्षेप में चर्चा करें।
प्रश्नानुसार संक्षिप्त एवं सारगर्भित निष्कर्ष लिखें।
नगरों के केंद्रीय व्यवसाय क्षेत्र या चौक क्षेत्र में उच्च तापमान को ऊष्मा द्वीप कहा जाता है। 
यदि किसी भी नगर के तापीय पार्श्वचित्र पर दृष्टिपात किया जाए तो यह स्पष्ट होता है कि नगर के केंद्र में उच्चतम तापमान होता है तथा केंद्र से बाहर की ओर तापमान में क्रमशः कमी होती जाती है। तापमान में यह कमी मंद गति से होती है परंतु नगर तथा ग्रामीण क्षेत्र की सीमा पर तापमान में अचानक कमी हो जाती है। 
सामान्यतया नगर केंद्र एवं ग्रामीण क्षेत्रों के बीच तापमान में अंतर 6° सेंटीग्रेड तक रहता है परंतु कभी-कभी यह अंतर 12° सेंटीग्रेड या उससे अधिक हो जाता है। नगरीय ऊष्मा द्वीप का परिमाण नगर के विस्तार एवं वायु की गति से संबंधित होता है। नगर का विस्तार जितना अधिक होगा, वायु भी उतनी ही अधिक प्रबल होगी। अधिक तेज तथा प्रबल वायु के कारण ऊष्मा द्वीप का प्रभाव कम हो जाता है। 
निम्न कारकों एवं क्रियाविधियों द्वारा ऊष्माद्वीप का निर्माण होता है-
नगरीय क्षेत्रों की पक्की संरचनाएँ वानस्पतिक आवरण वाले क्षेत्रों की तुलना में सौर्यिक विकिरण का अधिक अवशोषण करती हैं। वास्तव में सौर्यिक विकिरण अपनी पूर्ण शक्ति के साथ सतह तक पहुँचता है। 
सौर्यिक विकिरण के अलावा मानव-जनित स्रोतों जैसे- वृहद् औद्योगिक नगरों एवं अन्य महानगरों में औद्योगिक प्रतिष्ठानों से, स्थानों के तापन एवं शीतलन से, घरों तथा शक्ति गृहों से उत्सर्जित ऊष्मा से भी अतिरिक्त ऊष्मा मिलती है। 
आधुनिक नगरों में प्रयोग की जाने वाली निर्माण सामग्रियों, पक्की दीवारों तथा फर्शों एवं खड़ंजों के कारण नगर केंद्र में तापमान बढ़ जाता है क्योंकि ये सौर्यिक विकिरण का अधिकाधिक मात्रा में अवशोषण करते हैं। 
आधुनिक बड़े नगरों में सतह पर जल के अभाव में वाष्पीकरण न होने के कारण ऊष्मा खर्च नहीं हो पाती है जिस कारण नगर में आस-पास के ग्रामीण क्षेत्रों की तुलना में तापमान अधिक हो जाता है।
नगर के ऊष्मा द्वीप की तीव्रता तथा नगर की जनसंख्या एवं भवनों के घनत्व में सीधा धनात्मक संबंध होता है। नगरों में भवनों के उच्च घनत्व तथा संकरी सड़कों एवं गलियों वाले भाग में तापमान अधिक होता है, जबकि विरल भवन एवं चौड़ी सड़कों तथा गलियों वाले भाग में तापमान अपेक्षाकृत कम होता है। 
यद्यपि ऊष्मा द्वीप सर्वमौसम तथा दैनिक घटना है परंतु नगरों में ऊष्मा द्वीप की स्थिति रात में भी बनी रहती है क्योंकि खड़ंजों, पक्के फर्शों तथा दीवारों में दिन के समय भंडारित ऊष्मा का रात में विमोचन होने से ऊष्मा की मौजूदगी बनी रहती है। अतः नगरीय ऊष्मा द्वीप की स्थिति वर्ष भर बनी रहती है।
उन्नीसवीं सदी के दौरान राष्ट्रवाद का विकास केवल युद्धों और क्षेत्रीय विस्तार की वजह से ही नहीं हुआ था, बल्कि यह लंबे प्रयासों, त्याग और निष्ठा द्वारा उत्पन्न संस्कृति के द्वारा स्थापित हुआ, जिसने यूरोप से लेकर सारे विश्व को एक नए परिवर्तनकारी मंच पर खड़ा कर दिया। चर्चा करें।
उत्तर :
हल करने का दृष्टिकोणः 
वैश्विक संदर्भ में राष्ट्रवाद के विकास हेतु युद्धों की भूमिका तथा अन्य विभिन्न कारकों, जैसे पुनर्जागरण, प्रबोधन आदि का उल्लेख करना।
उपरोक्त घटनाओं के संपूर्ण विश्व में प्रभाव का उल्लेख करना हैं।
भारत सहित विभिन्न उपनिवेशों में इसके प्रभाव का उल्लेख करें।
निष्कर्ष
19वीं सदी के आरंभ में फ्राँस और इंग्लैण्ड द्वारा लड़े गए युद्धों तथा क्षेत्रीय विस्तार की महत्त्वाकांक्षा ने यूरोप एवं संपूर्ण विश्व में राष्ट्रवादी विचारों के प्रसार में महत्त्वपूर्ण योगदान दिया। यूरोप तथा संपूर्ण विश्व में राष्ट्रवादी विचारों के प्रसार में इन कार्यों के अतिरिक्त 19वीं सदी के पूर्व में हुए पुनर्जागरण, धर्म सुधार आंदोलन, वाणिज्यिक क्रांति, प्रबोधन युगीन चिंतकों (जैसे जॉन लॉक, मॉन्टेस्क्यू, वाल्टेयर रूसो आदि) के विचारों, अमेरिकी क्रांति के परिणामस्वरूप उत्पन्न लोकतांत्रिक विचारों तथा फ्राँसीसी क्रांति के स्वतंत्रता, समानता और बंधुत्त्व आदि विचारों ने भी महत्त्वपूर्ण भूमिका निभाई।
पुनर्जागरण काल में धर्म, दर्शन, कला, साहित्य, भाषा आदि के क्षेत्र में मौलिक विकास दर्ज़ किया गया। क्षेत्रीय भाषाओं के विकास को बल मिला जिससे इटालियन भाषा में दांते, जर्मन भाषा में गेटे तथा स्पेनिश भाषा में सवेंटीज जैसे विद्वान पैदा हुए। कला के केंद्र में इहलौकिक व मानवतावादी तत्त्वों का पुट स्थापित हुआ। इस प्रकार रोमन सांस्कृतिक एकीकरण के विरुद्ध क्षेत्रीयता की भावना प्रबल हुई एवं राष्ट्रवाद के विकास को बल मिला।
इन घटनाओं के परिणामस्वरूप उत्पन्न हुई राष्ट्रीय भावनाओं का प्रभाव 19वीं सदी के दौरान यूरोप तथा संपूर्ण विश्व में महसूस किया गया। यूरोप में 1830 और 1848 में हुई क्रांतियाँ, इंग्लैण्ड में 1815 में हुए संवैधानिक सुधार, मैजिनी, कावूर एवं गैरीबाल्डी के नेतृत्व में हुआ इटली का एकीकरण, बिस्मार्क के नेतृत्व में हुआ जर्मनी का एकीकरण, क्रीमिया का युद्ध आदि ने संपूर्ण विश्व को उद्वेलित किया।
इन घटनाओं ने विभिन्न उपनिवेशों में राष्ट्रवाद की भावना जाग्रत करने में महत्त्वपूर्ण भूमिका निभाई। भारत में भी इन घटनाओं के परिणामस्वरूप राष्ट्रवाद की भावना का प्रसार हुआ। फलस्वरूप भारत में सामाजिक, धार्मिक सुधार आंदोलनों का आरंभ हुआ, भारतीयों में राजनीतिक चेतना का विकास हुआ और वे अंग्रेज़ों के खिलाफ एकजुट हुए। इसी राष्ट्रवादी चेतना के फलस्वरूप निर्मित भारतीय राष्ट्रीय कांग्रेस नामक संगठन के प्रयासों से भारत को स्वतंत्रता प्राप्त हुई। दक्षिण अफ्रीका में इसी समय अधिकारों की मांग उठी जो आगे चलकर रंगभेद विरोधी आंदोलन का आधार बनी। 
इस प्रकार 19वीं सदी के दौरान हुए राष्ट्रवाद के विकास परिणामस्वरूप संपूर्ण विश्व में राष्ट्रवादी भावनाओं का प्रसार हुआ और लोग उपनिवेशवादी, शोषण एवं अत्याचार के खिलाफ एकजुट हुए और संपूर्ण विश्व में लोकतंत्र, स्वतंत्रता, समानता तथा बंधुत्व की भावना का प्रसार हुआ।
“औद्योगिक क्रांति ने प्राचीन सिसकती संस्कृति में नवीनता का संचार किया है।” इस कथन के संदर्भ में मानव संस्कृति पर औद्योगिक क्रांति के प्रभावों की विवेचना कीजिये ।
उत्तर :
उत्तर की रूपरेखा : 
औद्योगिक क्रांति के विभिन्न प्रभावों की चर्चा ।
प्रभाव परिवर्तन लाने में कैसे मददगार सिद्ध हुए।
नकारात्मक तथा सकारात्मक प्रभाव क्या रहे ?
संतुलित निष्कर्ष ।
औद्योगिक क्रांति ने मानव समाज तथा संस्कृति को जितना प्रभावित किया उतना अन्य किसी परिवर्तन ने नहीं किया।इस क्रांति का परिणाम था- नई जनता, नया वर्ग, नई नीतियाँ, नई समस्याएँ।
औद्योगिक क्रांति के फलस्वरूप मनुष्य के सामाजिक संबंधों के आधार सूत्र बदल गए। संबंधों के परंपरागत, भावनात्मक कुलपरक, जातिमूलक आधार टूटने लगे। आर्थिक मापदंड संबंधों का मुख्य सूत्र बन गया। संबंधों के अर्थ आधारित होने से समाज में असुरक्षा की भावना बढ़ी जिससे प्रतिस्पर्द्धा में वृद्धि हुई। दूसरी ओर, श्रमिकों की बढ़ती शक्ति ने एक ऐसी सामाजिक चेतना को जन्म दिया जिसने व्यक्ति के सम्मान एवं उसके मूलभूत अधिकारों की सफलतापूर्वक मांग की।
इस क्रांति से संयुक्त परिवार प्रणाली को काफी आघात पहुँचा। उत्पादन की घरेलू व कुटीर प्रणाली के स्थान पर फैक्ट्री प्रणाली के प्रयोग में आ जाने से मालिक व मज़दूरों के बीच परस्पर संघर्ष, श्रमिकों का शोषण, श्रमिकों की व्यक्तिगत स्वतंत्रता के ह्रास और साथ ही औद्योगिक नगरों व केंद्रों की जनसंख्या बढ़ने से उनमें स्वास्थ्य संबंधी अनेक समस्याएँ उत्पन्न हो गई।
लोग रोज़गार की तलाश में शहरों की ओर पलायन करने लगे। बड़े-बड़े कृषि फार्मों की स्थापना के कारण छोटे किसानों को गाँव छोड़कर काम की तलाश में कारखानों में आना पड़ा जिससे औद्योगिक केंद्रों की आबादी बढ़ने लगी और तीव्र गति से जनसंख्या का शहरीकरण हुआ। अब अर्थव्यवस्था का आधार कृषि न होकर नगर हो गए।
अधिक उत्पादन को खपाने के लिये अविकसित व पिछड़े देशों की तलाश ने उपनिवेशी प्रवृत्ति को बढ़ावा दिया।
अठारहवीं सदी में जनसंख्या में तीन गुनी वृद्धि दर्ज की गई, जिसका मुख्य कारण चिकित्सा क्षेत्र में की गई महत्त्वपूर्ण खोजों के चलते मृत्यु दर में कमी आना था। उन्नीसवीं सदी में पुनः कृषि क्रांति हुई जिससे लोगों को पर्याप्त भोजन उपलब्ध हुआ। किंतु दूसरी ओर, जनसंख्या वृद्धि से आवास की समस्या में वृद्धि हुई और जनस्वास्थ्य की समस्या उत्पन्न हुई। प्रदूषित वातावरण, गंदी बस्तियों तथा शुद्ध जल की व्यवस्था न होने से अनेक रोगों का प्रकोप बढ़ा अठारहवीं सदी के अंतिम चरण में सुधारकों व विचारकों ने स्त्रियों को अधिक राजनीतिक एवं व्यावसायिक सुविधाएँ प्रदान करने की सिफारिश की ताकि वे स्वतंत्र जीवन का अनुभव कर सकें। धीरे-धीरे सभी व्यापार व व्यवसायों में स्त्रियों को प्राथमिकता दी जाने लगी।
इस दौर में परंपरागत शिक्षा का स्थान तकनीकी शिक्षा ने ले लिया। कई अनुसंधान केंद्रों तथा विश्वविद्यालयों की स्थापना की गई।धार्मिक रूढि़वादिता में शिथिलता के तत्त्व देखे गए तथा तर्कवाद, बुद्धिवाद को बढ़ावा मिला। साथ ही मनोरंजन के साधनों तथा अवसरों की उपलब्धता बढ़ी।
अतः स्पष्ट है कि औद्योगिक क्रांति के परिणामों ने मानव संस्कृति को न सिर्फ नकारात्मक, अपितु सकारात्मक रूप से भी प्रभावित किया।
किसान आंदोलन की नींव पर ही स्वतंत्र भारत में कृषि सुधार की इमारत तैयार की जा सकी स्पष्ट कीजिये।
उत्तर :
हल करने का दृष्टिकोण
भारत में हुए किसान आन्दोलनों के चरण तथा विशेषताएँ ।
आज़ादी के बाद कृषि सुधारों में  इन आंदोलनों की क्या भूमिका रही।
भारत में हुए किसान आंदोलनों को दो चरणों में बांटा जा सकता है- 
1857 से पूर्व व पश्चात् के आंदोलन 1930 - 40 के दशक के किसान आंदोलन
औपनिवेशिक आर्थिक नीतियाँ, भू-राजस्व की नई प्रणाली और उपनिवेशवादी प्रशासन तथा न्यायिक व्यवस्था ने किसानों की कमर तोड़ दी। हालांकि किसानों ने देशी व विदेशी शोषण के कुचक्र को तोड़ने की कोशिश की किन्तु स्थानीय स्तर पर उनके सामूहिक संघर्ष विफल होने लगे, अंतः किसानों ने आंदोलन का सहारा लिया।
प्रथम चरण के आंदोलनों में नील, पाबना, दक्कन आदि प्रसिद्ध किसान आंदोलन रहे इन्हें पूर्ण सफलता तो नहीं मिली किन्तु इन्होंने 1930-40 के दशक में शुरू होने वाले अखिल भारतीय स्तर के आंदोलनों की नींव अवश्य रख दी।
1929-30 में विश्वव्यापी आर्थिक मंदी से कृषि उपज की कीमतें गिर गईं और भारी कर लगाए गए। साथ ही औद्योगिक उत्पादन में भी गिरावट आई, लेकिन उतनी नहीं जितनी खेती की पैदावार में देखी गई।
राष्ट्रीय असंतोष के इस माहौल में सविनय अवज्ञा आंदोलन में गांधी जी ने कर न देने का आह्वाहन किया। 1934 में कांग्रेस सोशलिस्ट पार्टी का गठन हुआ और 1937-1939 के मध्य किसान आंदोलन अपने उत्कर्ष पर था। कांग्रेस द्वारा गठित सरकारों ने कृषि में सुधारों के लिये ऋण में राहत देने के लिये, मंदी के दौरान जो किसान भूमिहीन हो गए थे उन्हें उनकी ज़मीन वापस लौटाने की मांग की।
बिहार में सहजानंद सरस्वती की प्रांतीय किसान सभा ने 1935 में ज़मीदारी उन्मूलन का प्रस्ताव पारित किया। इसके अतिरिक्त दूसरी मांग रखी कि गैर कानूनी वसूलियों और काश्तकारों की बेदखली का अंत तथा काश्तकारों की बेदखली को समाप्त कर जमीनों की वापसी।इसके अतिरिक्त बंधुआ मजदूरी के खिलाफ भी आंदोलन चला।
उपरोक्त सभी आंदोलनों का तात्कालिक प्रभाव तो क्षीण रहा किंतु आज़ादी के बाद भारत में कृषि सुधारों को प्राथमिक श्रेणी में रखा गया। उदाहरण- ज़मीदारी उन्मूलन किसी खास संघर्ष का सीधा नतीजा नहीं था किंतु किसान आंदोलन की मांगों ने इसे लोकप्रिय बना दिया।
आज़ादी के बाद भी कृषक आंदोलनों की मांगों को आधार बनाते हुए भूमि सुधार कार्यक्रम चलाए गए तथा गैर कानूनी या सामंती वसूलियों और बेगार की समाप्ति, ज़मींदार तथा उनके आदमियों के द्वारा किये जाने वाले  अत्याचारों की समाप्ति, ऋण बोझ में कमी, गैर कानूनी या अनुचित तरीकों से ली गई भूमि की वापसी, काश्तकारों की सुरक्षा इत्यादि पर कार्य किया गया।
राजस्थानी चित्रकला की विशेषताओं का संक्षेप में वर्णन कीजिये।
उत्तर :
प्रश्न-विच्छेद
राजस्थानी चित्रकला की विशेषताओं का संक्षेप में वर्णन करना है।
हल करने का दृष्टिकोण
प्रभावी भूमिका में राजस्थानी चित्रकला का परिचय दें तथा इसके उद्भव एवं विकास की संक्षिप्त चर्चा करें।
तार्किक तथा संतुलित विषय-वस्तु में इस कला की विशेषताओं का संक्षिप्त वर्णन करें।
प्रश्नानुसार संक्षिप्त एवं सारगर्भित निष्कर्ष लिखें।
राजस्थान के राजाओं के संरक्षण में भारतीय चित्रकला की प्राचीन शैलियों से प्रेरणा लेकर चित्रकारों ने जो कलाकृतियाँ बनाईं, उन्हें राजस्थानी चित्रकला कहा गया है। भारतीय चित्रकला में इस शैली का विशिष्ट स्थान तथा अपना एक अलग स्वरूप रहा है। वस्तुतः राजस्थानी शैली जिसे प्रारंभ में राजपूत शैली कहा जाता था, उसका प्रादुर्भाव 15वीं शताब्दी में अपभ्रंश शैली से हुआ।
प्रारंभ में इस कलाशैली का स्वतंत्र अस्तित्व बहुत दिनों तक स्वीकार नहीं किया जा सका लेकिन धीरे-धीरे यह कला अपने कुछ क्षेत्रीय प्रभावों व उन पर मुगलों के आंशिक प्रभावों को लिये स्वतंत्र रूप से अपनी पहचान बनाने में सफल हो गई। राजस्थानी चित्रकला के कई केंद्र भी उभरे जिनमें मेवाड़, मालवा, किशनगढ़, कोटा, बूंदी, आमेर, बीकानेर आदि जगहों की चित्रकला अत्यधिक प्रसिद्ध हुई। इस शैली की विशेषताएँ इस प्रकार हैं-
राजस्थानी चित्रकला में चित्र वसली पर बनाए गए हैं। वसली का आशय कागज़ की कई तहों को आपस में चिपकाने से है, जबकि इससे पहले अपभ्रंश शैली में बनने वाली चित्रकला में इकहरे कागज़ पर चित्र बनाए जाते थे।
राजस्थानी चित्रकला में एकचश्म चेहरे ज़्यादा बनाए गए। इन चित्रों में दूसरी ओर के गाल तथा आँख का अभाव है।
आकृतियों में व्यक्तिगत विशेषताएँ मिलती हैं जिससे आकृतियों में यथार्थता दिखती है। इस गुण के कारण इस शैली को आंतरिक अभिव्यक्ति प्रधान शैली भी कहा जाता है।
आकृतियों की रेखाएँ गतिशील हैं और बहुत कठोर नहीं हैं, साथ ही चटकदार रंगों का प्रयोग एवं रंग संयोजन बहुत कुशलता से किया गया है।
दरबारी कला के चित्रण से बाहर निकलकर उन्मुक्त मानव जीवन के पक्षों को कला का आधार बनाया गया। प्रकृति को जड़ रूप में न देखकर उसके साथ संवाद स्थापित करने की अनूठी कोशिश की गई है।
चित्रों में संगीत और साहित्य का समन्वय किया गया है। सर्वाधिक प्रधानता प्रेम संबंधी चित्रों की है जो प्रेमाख्यान काव्य ग्रंथों की कथा को ध्यान में रखकर बनाए गए हैं।
इस शैली के चित्रकारों का दूसरा प्रिय विषय रागमाला का चित्रण रहा है, चित्रकारों ने भारतीय संगीत के रागों और रागनियों को ध्यान में रखकर रेखांकन किया है।
राजस्थानी शैली में भक्ति का अधिक प्रभाव दृष्टिगोचर होता है। इसमें कृष्ण भक्ति के चित्र अधिक बनाए गए है। यद्यपि रामायण की कथा के आधार पर भी चित्र बने हैं साथ ही, शिव-शक्ति और दशावतार आदि के चित्र भी मिलते हैं। कुल मिलाकर कहा जा सकता है कि राजस्थानी शैली मज़बूत, प्रभावशाली आरेखन और विषम वर्णों का अद्भुत संगम है।
महाद्वीपीय मग्न तट से आप क्या समझते हैं? इसकी उत्पत्ति की संक्षिप्त व्याख्या कीजिये।
उत्तर :
प्रश्न-विच्छेद
महाद्वीपीय मग्न तट को बताना है।
इसकी उत्पत्ति की संक्षिप्त व्याख्या करनी है।
हल करने का दृष्टिकोण
प्रभावी भूमिका लिखते हुए महाद्वीपीय मग्न तटों को बताइये।
तार्किक एवं संतुलित विषय-वस्तु में इसकी उत्पत्ति की संक्षिप्त व्याख्या कीजिये।
समुद्र के जल में डूबे महाद्वीपीय किनारों/तटों को महाद्वीपीय मग्न तट कहते हैं। महासागरों के नितल का यह भाग समुद्र तल से 120 से 180 मीटर तक की गहराई तक विस्तृत होता है तथा इसका ढाल बहुत कम होता है। इसके अंत में ढाल आकस्मिक रूप से प्रपाती हो जाता है और समुद्र की गहराई में वृद्धि हो जाती है। महाद्वीपीय मग्न तटों का औसत ढाल 0.2% अथवा 1° होता है।
महाद्वीपीय मग्न तटों के क्षेत्र मानव के लिये महासागरों के सर्वाधिक महत्त्वपूर्ण भाग होते हैं। इन तटों पर समुद्र का जल छिछला होता है, जिससे प्रकाश इनके नितल तक प्रवेश कर जाता है। इसके अतिरिक्त, महाद्वीपों से अनेक प्रकार के पोषक तत्त्व नदियों द्वारा बहाकर यहाँ लाए जाते हैं। इन कारणों से इस क्षेत्र में वनस्पतियों तथा समुद्री जीवों को विकसित होने का पूरा अवसर मिलता है। इसलिये महाद्वीपीय मग्न तटों के उथले जल में मछलियों की भारी मात्रा उपलब्ध होती है।
महाद्वीपीय मग्न तटों की उत्पत्ति के संबंध में विद्वानों ने अपने अलग-अलग मत प्रस्तुत किये हैं, किंतु इसमें कोई संदेह नहीं कि विश्व के विभिन्न भागों में पाए जाने वाले मग्न तटों की रचना भिन्न-भिन्न प्रक्रमों के द्वारा हुई है। कुछ विद्वानों की धारणा है कि महाद्वीपीय चबूतरे वस्तुतः महाद्वीपीय मग्न तटों के सागरोन्मुख किनारे पर समाप्त होते हैं। इनके मतानुसार अतीत में महाद्वीपीय ढालों के ऊपरी भाग तक ही समुद्र का जल फैला था, किन्हीं कारणों से समुद्र के जल ने ऊपर उठकर महाद्वीपों के किनारे वाले भागों को जल मग्न कर दिया। अन्य विचारधारा के अनुसार, मग्न तटों की रचना में नदियों की मुख्य भूमिका रही। नदियाँ अपने साथ बहाकर लाए मलबे का समुद्र के शांत जल में निक्षेपण करती है। नदियों द्वारा निक्षेपण की यह क्रिया निरंतर चलती रहती है और जमा किये गए मलबे के भार से मग्न तट धँसते जाते हैं। इस प्रकार यहाँ मलबे की भारी मात्रा जमा हो जाती है और मग्न तटों का निर्माण होता है। इन्हें रचनात्मक मग्न तट कहते हैं।
शेपार्ड के अनुसार कुछ मग्न तटों की रचना अपरदन एवं निक्षेपण के सम्मिलित प्रभाव के फलस्वरूप होती है, जबकि उच्च अक्षांशों के कुछ मग्न तटों की रचना में हिमनद का महत्त्वपूर्ण योगदान रहा है। डाली ने विश्व के कुछ मग्न तटों की उत्पत्ति एवं विकास का कारण हिम युग में समुद्र तल का लगभग 38 फैदम नीचे गिर जाना बताया है। समुद्र तल के नीचा हो जाने के कारण महाद्वीपों के किनारे के जलमग्न भाग स्थल रूप में परिवर्तित हो जाते हैं। इन जलविहीन स्थल खंडों पर हिमानी द्वारा होने वाली अपरदन तथा निक्षेपण क्रियाएँ विभिन्न स्थलाकृतियों का निर्माण कर देती है, पुनः हिमयुग के अवसान के उपरांत हिमानी का निर्वतन हुआ और समुद्र तल ऊपर उठ गया जिससे ये स्थल खंड पुनः जलमग्न हो गए। इस प्रकार अधिक चौड़े मग्न तटों का विकास हुआ।
उपरोक्त के अतिरिक्त, विश्व के अलग-अलग भागों में मग्न तटों की उत्पत्ति में भ्रंशन की क्रिया, नदियों द्वारा डेल्टा निर्माण, समुद्र की लहरों तथा तरंगों द्वारा संपादित अपरदनात्मक क्रिया तथा पृथ्वी में संवाहनिक तरंगों का उत्पन्न होना आदि को सहायक माना जाता है। अतः मग्न तटों की रचना में महाद्वीपों तथा महासागरों में होने वाले परिवर्तनों का नियंत्रण होता है।
गांधार मूर्तिकला का संक्षिप्त परिचय देते हुए इसकी विशेषताओं का वर्णन कीजिये।
उत्तर :
प्रश्न-विच्छेद
गांधार मूर्तिकला का संक्षिप्त परिचय देना है तथा इसकी विशेषताओं का वर्णन करना है।
हल करने का दृष्टिकोण
प्रभावी भूमिका लिखते हुए गांधार मूर्तिकला का परिचय दें।
तार्किक तथा संतुलित विषय-वस्तु में इसकी विशेषताओं का वर्णन करें।
प्रश्नानुसार संक्षिप्त एवं सारगर्भित निष्कर्ष लिखें।
यूनानी कला के प्रभाव से देश के पश्चिमोत्तर प्रदेशों में कला की जिस नवीन शैली का उदय हुआ उसे गांधार शैली कहा जाता है। यह विशुद्ध रूप से बौद्ध धर्म से संबंधित धार्मिक प्रस्तर मूर्तिकला शैली है, जिसका उदय कनिष्क प्रथम के समय हुआ। तक्षशिला, कपिशा, पुष्कलावती, बामियान आदि इसके प्रमुख केंद्र रहे। इसमें स्वात घाटी के भूरे रंग के पत्थर या काले स्लेटी पत्थरों का इस्तेमाल होता था। इस कला का चरम विकास कुषाण काल में हुआ।
गांधार कला को दो खंडों में वर्गीकृत किया जाता है— प्रारंभिक गांधार कला तथा परवर्ती गांधार कला। प्रारंभिक गांधार कला के अंतर्गत मूर्तियों का निर्माण मिट्टी, चूना, भित्ति स्तंभ तथा प्लास्टर का उपयोग करके किया जाता था। परवर्ती गांधार कला शैली में पाषाण का उपयोग प्रचुर मात्र में प्रारंभ हुआ। इस कला शैली पर विदेशी प्रभाव स्पष्ट दृष्टिगोचर होता है। इस दौर में गांधार कला की निम्नलिखित विशेषताएँ देखी गई हैं-
मानव शरीर की सुंदर रचना तथा माँसपेशियों का सूक्ष्म अंकन।
शरीर पर पारदर्शक वस्त्रें का सिलवटों के साथ प्रयोग।
अनुपम नक्काशी।
गांधार कला में बुद्ध की मूर्तियों को इतना सुंदर बनाने का प्रयास किया गया है कि ये यूनानियों के सौंदर्य देवता अपोलो की अनुकृति लगती हैं। इसमें बुद्ध को प्रायः घुंघराले बाल व मूँछ, ललाट पर अर्णा (भौंरी), सिर के पीछे प्रभामंडल, वस्त्र सलवट युक्त और चप्पल पहने हुए दर्शाया गया है। इस कला में प्रयुक्त चिडि़यों की पूँछ जैसी परतें रोम में हैड्रियन काल की हेलेनिस्टिक शैली का अनुकूलित रूप मानी जाती है।
इस शैली की मूर्तिकला में जो भव्यता है यद्यपि उससे भारतीय कला पर यूनानी और हेलेनिस्टक प्रभाव पड़ने की बात स्पष्ट होती है तथापि अपने इसी स्वरूप के कारण यह भारतीय कला की मुख्य धारा से पृथक् रही तथा इसका क्षेत्र पश्चिमोत्तर प्रदेश तक ही सीमित रहा।
बौद्ध मूर्तियों के अतिरिक्त गांधार शैली की कुछ देवी मूर्तियाँ भी मिलती हैं। इनमें देवी रोमा की मूर्ति विशिष्ट है। हिंदू देवी-देवताओं की मूर्तियों में पांचिक, हारिति, कुबेर, इंद्र, ब्रह्मा, सूर्य आदि का भी चित्रण इस कला में मिलता है।